
Şoferul limuzinei negre răsuci fulgerător volanul, evitând în 
ultimul moment ciocnirea. Apoi se pierdu cu aceeași viteză pe o 
stradă lăturalnică. 

Chryslerul demară, continuându-și drumul. 

— Neînsemnat trebuie să-ţi pară orașul ăsta, după ce ţi-ai 
petrecut mai toată viața la New York, spuse unchiul Gino. Ai să 
te deprinzi anevoie cu atmosfera asta patriarhală. 

„Patriarhală? reflectă Mircea. Nu s-ar spune că era tocmai 
patriarhală”. Incidentul de la Passo di Rigano, care-l costase 
viaţa pe bietul Ugo, dovedea tocmai contrariul. 

Joe scoase din buzunar niște documente. 

— Poftim, Vincenzo, zise el. Noile dumitale acte. De acum 
înainte ai să te numești Vincenzo Scaccia. 

Mircea le luă nepăsător și le vâri în buzunar fără să le 
privească. S-ar fi zis că toată viaţa umblase cu acte false. 

— Tot timpul șederii dumitale la Palermo, adăugă Joe, ai să 
locuiești la hotelul Miramar. E plasat într-o poziţie avantajoasă. 
Ti-am rezervat un apartament. Patru oameni vor face de pază 
cu schimbul zi și noapte. 

— Mulţumesc, rosti Mircea, ca și când aceste măsuri nu l-ar fi 
impresionat de loc. În realitate supravegherea aceasta 
permanentă începuse să-l indispună. 

Chryslerul străbătu câteva străzi întunecoase, traversă un 
bulevard luminat a giorno cu trotuarele ticsite de noctambuli și 
după ce trecu printr-o piaţă cu un monument de marmură albă 
coti pe o stradă strâmtă, cu cârciumi și dancinguri de o 
categorie nu tocmai selectă. 

Opri în dreptul unei case cu aspect burghez. O scară cu vreo 
zece trepte urca până la o ușă de stejar masiv, deasupra căreia 
scria cu litere albastre de neon „Ricardo”. 

— Aici se poate bea cel mai bun Scotch, spuse Joe, coborând 
din mașină. 

Mircea și unchiul Gino îl urmară. 

Doi oameni dintre cei care le asigurau paza îi escortară până 
la intrare. 

Unul dintre ei ciocăni în ușă, desigur după un cod. Două 
lovituri scurte - pauză - trei lovituri scurte. 

— Localul se deschide pentru public doar cu o oră înainte de 
miezul nopţii, explică Joe. 


Le deschise un individ masiv, cu nasul strivit și care purta cu 
stângăcie un smoching prea strâmt. Cerberul salută cu respect 
pe Joe și pe unchiul Gino. Lui Mircea nu-i dădu decât o atenţie 
moderată. Nu-l cunoștea. 

Joe își conduse invitaţii de-a lungul unui culoar, acoperit cu un 
covor roșu, până într-o încăpere de proporţii mijlocii, cu măsuţe 
mici, lămpi cu abajur și lumini difuze. Un platou de dans, estrada 
orchestrei și un bar amenajat lângă intrare contribuiau să 
creeze o atmosferă boemă. 

— Ce zici? Nu-ţi amintește de Greenwich Village? exclamă Joe, 
frecându-și mâinile. Uite, până și pe ziduri nu sunt aninate decât 
reclame cu băuturi americane. 

Numai două mese erau ocupate de obișnuiți ai localului. 

La pian, un grăsun cu o havană în colțul gurii cânta un blues 
din New Orleans. 

Chelnerii, asistați de picoliţe tinere, cu fuste scurte, care le 
dădeau înfățișarea unor balerine, stăteau pe lângă mese, 
așteptând clienţii. 

Maître d'hotel-ul, grav, impozant, în frac, cu vestă și papion 
negru se grăbi să iasă în întâmpinarea lui Joe și a însoţitorilor 
acestuia. Zâmbind servil, îi conduse la masă lângă platoul de 
dans. Sosi și chelnerul cu picoliţa sa. Fata - să tot fi avut 
șaptesprezece ani - era foarte drăguță și mai ales apetisant de 
proaspătă. 

Joe o bătu peste șolduri. 

Fata îi zâmbi cu silită amabilitate. 

— Whisky, comandă el. Valuri de whisky. De care vrei, 
Vincenzo? White Horse, House of Lords, Haig, Johnny Walker? 

— Bourbon, zise Mircea. 

— Whisky american, suspină nostalgic Joe. Nu poți uita The 
States. Te cred. Nici eu nu le pot uita. Proastă idee au avut 
cretinii din F.B.I. când ne-au expediat în Europa. 

Picoliţa aduse paharele. 

Joe îi făcu ștrengar cu ochiul, apoi se plecă la urechea lui 
Vincenzo. 

— Ce zici? În Liberia ar face senzaţie. Și la Bahia ar avea 
succes. g 

Mircea simți că i se încrâncenează pielea. Ințelesese sensul 
vorbelor lui Joe. 

Chelnerul sosi cu sticla de whisky. 


— Pentru mine Marsala, porunci unchiul Gino. 

Joe era cu chef. Arăta lui Mircea o prietenie deosebită. Băuse 
zdravăn la cină și acum golea pahar după pahar. 

„In vino veritas”, părea el să spună. Mircea era însă 
neîncrezător. Bănuia că Joe încerca să-l câștige pentru a-l folosi, 
probabil, împotriva lui Don Calo. Și presupunerile lui nu erau 
greșite. 

Joe rezista zdravăn la băutură. Ar fi putut să consume încă o 
dată pe atât, fără să-și piardă controlul asupra sa. 

Și unchiul Gino făcuse de petrecanie la două sticle de Marsala 
și acum ataca pe a treia. 

Între timp localul se umpluse de clienţi. Orchestra cânta un 
twist antrenant. Perechile se îmbulzeau pe platoul de dans. 
Instalaţia de aer condiţionat nu reușea să elimine fumul de 
țigară din încăpere. 

După miezul nopţii, unchiul Gino se duse la toaletă. 

Profitând de ocazie că rămăsese singur cu Mircea, Joe îl apucă 
prietenos pe după umeri. 

— Află că îmi ești grozav de simpatic, Vincenzo... Poate 
fiindcă suntem americani... Chiar dacă ne-au expulzat din 
America, noi tot americani am rămas. Nu-i așa? 

Mai goli un pahar. 

— Termină-ţi whisky-ul, Vincenzo, că se încălzește. 

Ciocniră paharele. 

— Succes la Palermo, Vincenzo! 

— Succes, Joe! 

Joe îl privi cu dragoste. 

— Dragă Vincenzo, noi am putea face treabă bună împreună. 
Să fim ca fraţii... 

„Cain și Abel”, reflectă Mircea. 

— Dacă ne-am uni forțele, continuă Joe, am ajunge în scurt 
timp stăpânii Siciliei. De Don Cirro și de șleahta lui am eu grijă. 
Don Serafino n-o mai duce mult. Se spune că are cancer. Don 
Calo vrea să-i ia locul. Dar îi lipsește dinamismul. E priceput la 
socoteli. Are însă cap de intendent, nu de șef al Mafiei. Mai sunt 
vreo doi-trei candidaţi. Dar îi înlătur eu... 

Joe îl bătu pe umăr. 

— Vino alături de mine, Vincenzo, și-ţi făgăduiesc un viitor 
cum n-a mai cunoscut alt fiu al Siciliei. 


Unchiul Gino apăru legănându-se printre mese. Se așeză greoi 
pe scaunul său. Vru să-și toarne vin în pahar, dar din sticla de 
Marsala nu curseră decât câteva picături. 

— Joe, zise el cu mustrare. De mine n-ai grijă. Bine c-a venit 
Vincenzo. Paharul lui e plin. Dar de al meu nici că-ţi pasă. Pot să 
mor de sete. 

— Gaspare! strigă Joe împleticindu-se ușor în limbă. 

Chelnerul se apropie în grabă. 

— Gaspare... adu două... 

— Taci, Joe!... îi tăie vorba unchiul Gino. O duzină de sticle, 
Gaspare. 

— Imediat, Don Gino, rosti chelnerul, plecând să execute 
comanda. 

In câteva clipe se înapoie cu sticlele de Marsala. Picoliţa îl 
urma cu o nouă frapieră plină cu gheaţă. 

Joe suflă la urechea lui Mircea. 

— Ca să vezi cât ţin la tine, Vincenzo... Da, da, simpatiile și 
antipatiile sunt instinctive... Eu te iubesc pe tine. Îţi pun la 
dispoziție un Masseratti blindat. Cu care umblam numai eu. Are 
numere șanjabile, mitraliere de 20 mm la bord, staţie Radar 
pentru ceață, post de emisie-recepţie, post de televiziune și 
aruncătoare de fum... 

Pe la orele trei din noapte, unchiul Gino se uită la ceas. 

— Haidem la culcare. Mâine avem treabă. Eu trebuie să 
pregătesc transportul ţigărilor. Și tu, Joe, știi câte ai de făcut. 

Joe achită nota de plată. 

leșiră din local salutați până la pământ de chelneri și de 
maître d'hotel. 

Străbătură din nou culoarul. Bărbatul în smoching le deschise 
uşa, ploconindu-se. 

Porniră pe scări în jos. 

Unchiul Gino se uită la cer. 

— Peste un sfert de oră începe să se lumineze. 

Şoferul lui Joe cobori din mașină și deschise portiera din 
spate. 

In clipa aceea Mircea avu impresia că se dezlănțuie infernul. 

Un foc violent de mitraliere răbufni din dreapta și din stânga. 
Alte mitraliere începură să tragă de undeva, de sus. 

Joe și unchiul Gino se aruncară la pământ. Uluit, Mircea le 
urmă pilda. 


Oamenii din garda lui Joe ripostară, punându-și mitralierele în 
funcție. Adăpostiţi după propriile lor mașini, porniră să tragă în 
cele două automobile, care îi copleșeau cu foc din flancuri. 

Mircea simţi sub obrazul său răceala asfaltului. Gloanţele îi 
șuierau pe la ureche. O bucată de tencuială îi căzu pe ceafă. 

— În mașină! strigă Joe. E blindată. 

De la etajul trei al casei din față mitralierele măturau 
trotuarul. 

Joe se ridică de jos și dădu să se arunce în mașină. Deodată 
se roti și se prăbuși la pământ. Injură. 

— M-au atins! scrâșni el, ducându-și mâna la picior. 

Un om căzu horcăind lângă Mircea. Mitraliera îi scăpase din 
mână. 

Blestemă și unchiul Gino. 

— Te-au lovit, unchiule Gino? 

— În braţ, ripostă el, și începu să se târască spre automobil. 
Şoferul lui Joe încremenise cu capul pe rigolă. Din tâmplă i se 
scurgea un fir de sânge. 

Mircea apucă instinctiv mitraliera căzută alături de el. 
Târându-se pe burtă ca o șopârlă, reuși să ajungă la adăpostul 
mașinii. De acolo începu să tragă spre ferestrele casei din faţă. 
Lupta acum pentru a-și apăra pielea. Schimbul de rafale dură 
câteva secunde. Apoi răpăitul mitralierelor de sus încetă să se 
mai audă. 

Mircea zâmbi triumfător. Făcuse treabă bună. Se repezi la Joe, 
pe care îl ridică de jos. ÎI târî până la mașină. Izbuti să-l urce 
înăuntru fără a fi nimeriţi de gloanțele care plouau lateral. 

Apoi, tot atât de brusc pe cât se dezlănţuise, răpăitul 
mitralierelor încetă. 

Mașinile atacanţilor demarară în trombă, îndepărtându-se una 
spre un capăt al străzii, cealaltă în direcţie opusă. 

La un semn al lui Joe, un om din gardă se apropie în fugă. 

— Ștergeţi-o!... Pronto!... rosti el aproape într-un geamăt. 

În câteva clipe, supraviețuitorii urcară în cele două mașini de 
escortă pe morţi și pe răniţi. Numărătoarea, urma să se facă mai 
târziu. Apoi automobilele porniră cu mare viteză. 

Joe rămăsese să supravegheze întreaga operaţie. 

La volanul automobilului său trecuse însoțţitorul șoferului ucis. 

Se auziră din depărtare sirenele mașinilor poliţiei. 

— Dă-i drumul, zise Joe printre dinţi. 


Rana de la picior îl durea îngrozitor. 

Se întoarse spre Mircea și zâmbi. 

— Se pare că îţi datorez viaţa, Vincenzo. 

— l-o datorezi, Joe, întări unchiul Gino. 

Automobilul porni. 

— La Miramar, mai ordonă Joe noului conducător al mașinii. 
să-l lăsăm pe Don Vincenzo. 

e 

Carabinierii sosiți la fața locului nu găsiră decât băltoace de 
sânge, geamuri făcute ţăndări, urme de gloanțe pe ziduri... 

Nu reușiră să obţină nicio mărturie. Locatarii clădirilor din jur, 
fiind interogaţi, declarară că dormiseră și nu auziseră nimic. 
Localul „Ricardo” era închis. Clienţii și personalul de serviciu 
ieșiseră printr-o ușă din dos, care răspundea într-o alee laterală. 

e 

Tonino Rindone își aprinse nervos un „Lucky Strike”. Strivi 
între degete pachetul gol și-l aruncă furios pe fereastra 
portierei. 

— Al cincilea pachet? întrebă flegmatic Paulo Gariano, 
rezemându-și braţele de volan. 

Rindone se mulțumi să înjure impersonal. 

Camillo Pisciota care stătea răstignit pe bancheta din spate și 
mesteca alene un chewing gum răspunse în locul lui Rindone. 

— Eu am desfăcut al doilea pachet de chewing gum, darmite 
el cu țigările. Au început să-mi amorțească fălcile. 

Tonino se uită la vila somptuoasă de pe cealaltă parte a 
străzii, apoi își aruncă ochii pe ceasul de bord. Râse teatral și 
făcu un gest larg ca și când s-ar fi aflat pe scenă. 

— Tonino Rindone, paznicul unei fetișcane, exclamă el cu 
falsă dezinvoltură. 

Apoi se încruntă iarăși. 

— Sună frumos, nu-i așa? 

— Ehe, când fetișcana e fiica lui Don Serafino, se schimbă 
chestia, zise Camillo Pisciota. 

— Două mașini și opt oameni imobilizaţi pentru capriciile 
domnișoarei Lucia, reluă Tonino Rindone pe același ton arțăgos. 

— Ce-or fi făcând confrații din mașina cealaltă? se întrebă 
Camillo Pisciota, scuipându-și guma de mestecat pe geam. la 
dă-mi telefonul să-i mai trezesc puţin. 


— Lasă-i în pace. Sau nu te-a înjurat nimeni azi? Crezi că ei 
sunt mai veseli? zise Gariano. Hei, pare că se sparge petrecerea. 
Invitaţii au început să plece. 

Mașinile parcate în fața vilei plecau una câte una. După o 
jumătate de oră de așteptare nu mai rămăsese decât un 
Mercury alb decapotabil. 

— Ce ziceţi, fraţilor? Asta nu se grăbeşte de loc să plece, zise 
Paulo, uitându-se la intrarea luminată a vilei. 

Mai așteptară o jumătate de oră. Luminile de la ferestre 
începură să se stingă. Se stinseră și aplicele de fier forjat de la 
intrare. 

Tonino, Camillo și Paulo se priviră vag îngrijoraţi. 

Domenico Massara, care se plimbase până atunci pe trotuar, 
băgă capul pe geam. Avea nasul coroiat ca un papagal. 

— Ce facem, fraţilor? Are de gând să doarmă aici? 

Telefonul de bord zbârnâi scurt. 

— Ptiu, fir-ai al dracului, m-am speriat, făcu Paulo și ridică 
receptorul. 

— Ce-o fi cu fata? se auzi în aparat un glas răgușit. Mai 
aşteptăm mult? Să se ducă Tonino să vadă ce este. Să nu se fi 
întâmplat ceva. 

Paulo se întoarse spre Tonino. 

— Auzi ce spune Corado. Du-te și vezi ce-i cu fata. 

Tonino cobori din mașină, aruncă ţigara, apoi își ridică 
brăcinarul. Cu pas legănat se îndreptă spre intrarea vilei. Urcă 
cele patru trepte de piatră și sună. 

Trecură câteva minute. Auzi dinăuntru zgomot de pași. 
Ferăstruica zăbrelită, încadrată în ușă, se deschise. 

— Pe cine căutați? 

— Signorina Lucia di Mauro, vă rog. 

— Signorina Lucia a plecat de mult, răspunse glasul din dosul 
ușii. 

Tonino simţi că i se taie picioarele și că tot sângele i se suie în 
cap. 

— A plecat? Nu se poate. Mașina dânsei e aici, bolborosi el 
arătând cu mâna spre Mercury-ul decapotabil. 

— Asta nu mai pot să știu, răspunse glasul. Mai doriţi ceva? 

— Minţi! E înăuntru, se răsti Tonino. Deschide ușa. 

— Toată lumea doarme. N-aveţi cu cine vorbi. 

— Cheamă pe stăpâna casei! 


— Marchessina Giullia s-a culcat. Nu pot s-o trezesc. 

— Deschide ușa, dacă nu vrei s-o sparg, zise Tonino scoțând 
pistolul de sub haină. 

— Aşteptaţi s-o chem pe Marchessina Giullia. 

— Te sfătuiesc să te grăbești. 

Camillo și cu Domenico se apropiară de Tonino. Apăru și Nico 
Gentilo care cobori din cealaltă mașină. 

— Ce s-a întâmplat Tonino? întrebă Nico. 

— Mi se pare că a zburat păsărica. 

— Se îngroașă gluma, mormăi Camillo. 

Ferăstruica ușii se deschise iarăși. De data asta se auzi un 
glas cântat de femeie. 

— Ce doriți? 

— Signorina Lucia, repetă Tonino. 

— A plecat de vreo două ore cu un tânăr. 

— Ce tânăr? vorbi repezit Tonino. 

— Un student. 

— Cum îl cheamă? 

— Nu sunt la interogatoriu, replică aspru glasul de femeie. 

Ferăstruica fu trântită zgomotos. 

— Signorina, vă rog, signorina, interveni politicos Nico. 

Nu mai primiră niciun răspuns. 

— Eh! cum o scoatem la capăt? întrebă Camillo începând să 
mestece o nouă gumă. Dacă n-o găsim, dăm de dracu. 

— Nu mai lungiţi vorba, zise Nico. Haideţi să răscolim orașul. 
Altceva mai bun nu avem de făcut. 

— Pe unde dracu a ieșit? exclamă Tonino. 

— Ce te miri! Palatul ăsta trebuie să aibă o duzină de ieșiri... 

e 

În apartamentul său de la Miramar, Mircea se plimba furios ca 
un tigru în cușcă. 

De trei zile, de când se afla la Palermo și se bucura de 
ospitalitatea lui Don Serafino, era în mod practic prizonierul 
oamenilor lui Joe Marcucci. Ori de câte ori ieșea în oraș cu 
mașina, pe care i-o pusese Joe la dispoziţie, era urmat de un 
Alfa-Romeo negru, cu patru oameni înarmaţi, care se schimbau 
în ture de câte optore. 

Dacă se ducea la restaurant, doi din aceștia se așezau la o 
masă alăturată. Dacă se plimba pe jos, ori intra prin magazine, 
aceiași oameni îl urmau ca niște umbre. 


În condiţiile acestea era cu neputinţă să fugă sau să ia 
legătura cu poliţia, așa cum își pusese în gând. 

Când citise în ziare despre presupusa sa moarte, râsese acru. 

„Gata. M-au și înmormântat... Trebuie să intru în contact cu 
legația noastră... Cu poliţia... Să le dau de veste că sunt viu... 
Cum să ajung însă la poliţie?... Telefonul? Convorbirile mele 
telefonice sunt desigur interceptate... Dacă aș scăpa pentru 
câteva momente de supraveghere și aș folosi un telefon public, 
aș putea să iau legătura cu poliţia... Ar mai fi o soluţie. Să mă 
opresc în faţa primului agent de poliție sau să intru în primul 
comisariat. Să-mi declin numele și calitatea și să le solicit 
protecţia. Sunt însă inconveniente... Oamenii lui Joe n-ar ezita să 
mă extermine. Mijloace sunt destule. De la împușcare în plină 
stradă și până la otrăvirea în celulă... Pe de altă parte, am intrat 
într-o horă care a început să mă pasioneze... Beneficiez de un 
complex de împrejurări atât de formidabile, încât ar părea de 
necrezut. Totuși corespund realităţii. Am intrat aproape fără 
nicio dificultate în bârlogul lupilor. Ca să obţină un asemenea 
rezultat, detectivii și agenţii acoperiţi ai poliţiei trebuie să treacă 
prin încercări grele și să înfrunte mari primejdii... Noblesse 
oblige, spun francezii. Nu pot și de altfel nici nu mai vreau să 
dau înapoi. Sunt pe punctul de a dezvălui secrete pe care 
Interpolul se străduiește zadarnic să le pătrundă. Interpolul nu a 
reușit până acum să pună mâna decât pe câţiva peștișori. 
Rechinii stau la adăpost, în adâncuri. Eu am ajuns la rechini. 
Dacă reușesc să-i demasc, să le zădărnicesc loviturile, înseamnă 
că am făcut o treabă foarte bună, că am participat și eu cu ceva 
la zădărnicirea acțiunilor Mafiei, la destrămarea ei, la eliberarea 
oamenilor de sub teroarea acestei organizații. 

lar după ce voi ieși viu și nevătămat din această tevatură, să- 
mi scriu romanul de aventuri... Un roman trăit... Piraţii îi las 
pentru altă dată... În definitiv am de-a face tot cu un soi de 
pirați. Piraţi ai secolului douăzeci... Mai interesanţi poate 
decât...” 

Un ciocănit în ușă îl făcu pe Mircea să pună capăt gândurilor. 

— Intră! 

Unchiul Gino intră, pufăind tacticos din pipă. 

Șapca lui neagră era lăsată mai pe o parte ca de obicei. Părea 
bine dispus. Își duse degetul la cozoroc. 

— Salute, Vincenzo! 


Se cufundă în pernele canapelei de lângă fereastră. 

— Un pahar cu Marsala, băiatule, continuă el. Sunt mai uscat 
decât Sahara. 

Mircea scoase din dulăpiorul-bar o sticlă de vin și două 
pahare. Le puse pe o măsuţă, la îndemâna unchiului Gino. 

— Ce-ţi mai face brațul? întrebă el. 

— Mi-a trecut. N-a fost decât o zgârietură. Și Joe e pe 
vindecate. 

Unchiul Gino dădu peste cap trei pahare la rând. Cu dosul 
palmei se șterse la gură. 

— Cât e ceasul, Vincenzo? 

Mircea își consultă ceasul de mână. 

— Opt patruzeci. 

Unchiul Gino râse, apoi își mai turnă un pahar. 

— La opt și patruzeci și cinci de minute, exact, garajul central 
al lui Don Cirro va sări în aer... Cisternei cu benzină care 
alimentează rezervorul subteran de carburanţi al garajului, i s-a 
atașat în noaptea asta - de către oamenii noștri - o ventuză 
prevăzută cu un mecanism care va face să explodeze o 
încărcătură cu trotil. 

— Și n-o s-o observe nimeni? 

— Ventuza e prinsă pe șasiu. Încărcătura poate arunca în aer 
o clădire cu cinci etaje. Lovitura este dublă. Concentrez atât 
atenţia bandei lui Don Cirro, cât și a poliţiei asupra garajului și 
degajez în același timp pe oamenii noștri care operează la 
Castellamare... 

— Țigările? 

— Exact. La noapte le debarc. 

Unchiul Gino își bău vinul. Când vru să-și umple din nou 
paharul, constată că sticla se golise. 

— Încă una, băiatule, dacă nu vrei să mor de uscăciune. 

Mircea îi aduse altă sticlă. O destupă. Umplu paharele. 

— Temperat mai ești, băiatule, spuse unchiul Gino după ce-și 
sorbi vinul. Tu n-ai luat decât două pahare... Ei, da, poate că e 
mai bine. În seara asta Don Serafino vrea să discute cu tine. 

Mircea își muie buzele în pahar. 

— Despre? 

— Despre afaceri... Cenușa... 

Mircea se întrebă ce o fi însemnând „cenușă”. 


— Bietul Don Serafino, zise unchiul Gino, cu adâncă și amară 
compătimire. 

— Bietul? De ce „bietul”? întrebă Mircea. 

— E bolnav. Bolnav ca un câine. Și Lucia îi face niște mizerii... 

— Lucia! rosti Mircea. Frumoasă fată... 

— Îți place, nu-i așa? chicoti unchiul Gino. Cui nu-i place? E 
însă o diavoliță și jumătate. Ştii ce ispravă a făcut? Acum câteva 
seri s-a dus la o petrecere. În vreme ce oamenii noștri făceau de 
pază la intrare, șerpoaica a părăsit casa printr-o ușă laterală. 

— Singură? 

— Gelosule! zâmbi unchiul Gino. Și-a luat valea cu un student. 

— Frumos, n-am ce zice. 

— Și s-a întors acasă dimineaţa la șapte. 

— Tot e bine. 

— Nu e bine. Don Serafino a trecut prin toate spaimele. Și în 
starea lui actuală emoţiile... 

Sorbi ultimele picături din pahar, apoi se ridică de pe 
canapea. 

— Să mergem. Ne așteaptă Don Serafino. 

Mircea își pipăi buzunarele hainei, apoi începu să scotocească 
prin dulap. 

— Ce cauţi? întrebă unchiul Gino. 

— Bricheta, zise Mircea. Nu știu unde am pus-o. 

O căută prin toate hainele. O găsi în sfârșit în vestonul gri-fer 
al adevăratului Vincenzo Genovese. Când s-o scoată, dădu peste 
fisa cu cap de mort. Se uită la fisă și o puse împreună cu 
bricheta în buzunarul hainei lui albe. 

Coborâră în holul hotelului. 

Pasageri și vizitatori stăteau pe fotolii și conversau cu voce 
joasă. La biroul de informaţii o englezoaică bătrână, cu o pană 
de struț la pălărie, reclama ceva cu voce ascuţită, ca de 
papagal. 

Intrarea biroului era blocată de un grup de tineri care râdeau 
cu hohote de glumele unuia dintre ei. 

Cei doi oameni din garda lui Mircea, care stăteau pe o 
canapea și fumau plictisiţi, săriră în picioare când îl văzură pe 
unchiul Gino coborând din ascensor cu falsul Vincenzo. Unchiul 
Gino le făcu semn să rămână pe loc. 

Se îndreptau spre ieșire, când se pomeniră înconjurați de 
tinerii care stătuseră până atunci în ușa biroului. Obiectivele 


unor aparate fotografice fură aţintite asupra lui Mircea. 
Fulgerele orbitoare ale flash-urilor se succedară în câteva 
fracțiuni de secundă. 

— Andate al! inferno! zbieră unchiul Gino, înșfăcând aparatul 
primului fotograf, care-i ieși în cale și trântindu-l de pământ. 
Făcu același lucru și cu un alt aparat. 

Oamenii din gardă interveniră. Se stârni mare tărăboi. Pumnii 
începură să plouă. Un fotograf se alese cu nasul însângerat de o 
directă bine plasată. Altul ateriză pe covor, adormit ca prin 
farmec de un upercut năprasnic. 

Oamenii din gardă reușiră în mai puţin de un minut să-i 
îndepărteze pe inoportuni. 

Mircea și unchiul Gino ieșiră în stradă. 

— Neobrăzaţi mai sunt și fotografii ăștia! exclamă unchiul 
Gino. Dar au primit o lecţie s-o ţină minte... 

Un Mercedes albastru îi aștepta la trotuar. Alături de șofer se 
afla un băieţandru cu pălăria pe ochi. 

— Mi-am schimbat mașina, zise unchiul Gino. 

— Am observat, spuse Mircea. Schimbi mașinile ca pe 
cravate. 

Se îndreptă spre automobil. 

Pe trotuarul ticsit cu pietoni, firma de neon a hotelului arunca 
o lumină albă, puternică. Lumina albă și puternică se revărsa și 
peste mașinile care fâșâiau pe asfaltul muiat de căldură. 

Deodată din dreapta apăru o limuzină Chevrolet albastră, care 
trase lângă rigolă. Ușile limuzinei se deschiseră brusc și 
dinăuntru fură împinse două corpuri omenești care se prăvăliră 
pe asfalt. Apoi Chevroletul ţâșni din loc, ca o rachetă, pierzându- 
se în mulțimea mașinilor. 

În jurul celor două trupuri nemișcate se făcu deodată un mare 
gol. Mircea avu astfel prilejul să constate că pe străzile orașului 
Palermo curiozitatea publicului era un fenomen aproape 
necunoscut. Lumea se ferea de complicaţii. În Sicilia circulă o 
zicală: „Cine e orb, surd și tace, trăiește o mie de ani în pace”. 

Unchiul Gino se apropie de cele două corpuri. Buzele i se 
strânseră într-un rictus. 

Din Alfa-Romeo coborâră ceilalți doi oameni din garda lui 
Mircea. Avură însă grijă să rămână la distanţă. Ochiul lor 
sfredelea strada în lung și în lat. Vegheau să nu se dezlănțuie 
vreun atac al oamenilor lui Don Cirro. 


— Gaetano și Talu, rosti încet unchiul Gino. Bieţii băieţi!... 

Abia acum observă Mircea un amănunt care-i scăpase la 
prima vedere. Cadavrele care zăceau la picioarele unchiului 
Gino erau ștrangulate cu câte o bucată de cablu telefonic. 

— Asta înseamnă că lovitura noastră a eșuat, zise unchiul 
Gino, încleștându-și pumnii. 

— Garajul? întrebă Mircea. 

— Da. A eșuat. 

Unchiul Gino își scoase pipa și punga cu tutun. 

— Haidem, Vincenzo, zise el. Lui Don Serafino nu-i place să 
aștepte. 

Se urcară în Mercedes-ul care porni. 

Unchiul Gino își aprinse pipa, apoi rupse tăcerea grea care se 
lăsase: 

— Ciudat! Foarte ciudat! Eșecul ăsta îmi dă de gândit. 

Apăsă pe un buton. Geamul dintre ei și bancheta șoferului se 
ridică automat. 

— Acum putem vorbi fără să fim auziţi. De operaţia asta nu 
știau decât Don Serafino, Joe, Calo, Michelotto și cu mine. Unul 
dintre noi a săvârșit o indiscreţie. Poate mai mult decât atât. A 
trădat. 

— Și pe cine bănuiești? întrebă Mircea. 

Unchiul Gino aspiră un fum, apoi îl azvârli pe nas în două 
șuvoaie cenușii. 

— Don Serafino este scos din cauză, zise el. Ceilalţi însă... 

Nu-și termină fraza. 

— Cine a dirijat operaţia? 

— Joe. 

— Atunci și Joe trebuie scos din cauză. Era direct interesat în 
succesul acţiunii, spuse Mircea. 

— Don Calo e devotat lui Don Serafino. lar ideea operaţiei a 
fost a mea... 

— Mai rămâne Michelotto, zise Mircea. 

Unchiul Gino aspiră iarăși un fum. Îl expiră după câteva clipe, 
sub formă de colaci. 

— Nu pot să spun încă nimic, rosti el aproape în șoaptă... 

e 
Don Serafino îi primi în bibliotecă. 
Stătea la biroul său masiv, cu sculpturi măiestrite. 


Pereții erau acoperiţi cu rafturi încărcate cu cărţi legate 
somptuos. 

Don Serafino semăna cu un sfânt bizantin. Faţa-i prelungă era 
lipsită parcă de sânge. Ochii adânciţi în fundul capului sclipeau 
febril. Mâna-i uscată bătea darabana în braţul jețului. 

— Aţi auzit ce s-a întâmplat? zise el în loc de bun venit. 

— Am auzit, rosti unchiul Gino mohorât. 

— Într-o săptămână am pierdut unsprezece oameni. Frumos 
bilanț. N-am ce zice. Don Cirro își bate joc de noi. 

Deodată începu să tușească. O tuse seacă, prelungită, care-i 
zguduia tot corpul firav. 

Ușa se deschise. Don Calo Castiglione intră, purtându-și 
anevoie corpul obez. Joe Marcucci îl urma posomorât. 

— Felicitările mele, Calo, felicitările mele, Joe, zise Don 
Serafino după ce-l mai slăbi tusea. Să nu pățiți la fel și cu 
țigările. 

Don Calo se așeză neinvitat într-un fotoliu. Era un canon să 
stea în picioare. Don Serafino - care se arăta foarte strict cu 
subalternii în ceea ce privește protocolul - era mai îngăduitor cu 
Don Calo, de care-l apropia și vârsta și condiţia socială. Amândoi 
făceau parte din aceeași lume. Erau supraviețuitorii unei clase 
odinioară atât de puternică, care tindea să dispară. Alianţa cu 
Mafia le oferea posibilităţi nelimitate și bogății pe care pe altă 
cale nu le-ar fi putut dobândi. 

— Mâine, la miezul nopţii, transportul va fi debarcat. 

— Unde? La Castellamare? întrebă Don Serafino. 

— Nu. Lângă San Vito lo Capo. 


— Destinația? 
— Trapani. La patru de dimineaţă camioanele vor fi la 
Trapani. 


Don Serafino își duse mâna la piept. Simţea în dreptul inimii o 
gheară care-l strângea, tăindu-i respiraţia. 

— Cine conduce operaţia? întrebă el. 

— Giuliano, secondat de Michelotto. 

Unchiul Gino râse în colțul gurii. 

— Din nou Michelotto. 

Mircea se uită brusc la Gino. 

— Ce vrei să spui? întrebă Don Serafino. 

Unchiul Gino se întoarse spre Joe și zâmbi ironic. 


— De la un timp, mai toate operaţiile la care participă 
Michelotto dau greș. Și Michelotto, mi se pare, e omul dumitale, 
Joe. 

Joe își încreţi sprâncenele. 

— Nu te înțeleg. Fii mai explicit. 

Don Calo își scărpină gușa trandafirie. 

— Ce să zic, mie vorbele lui Gino îmi par foarte explicite. 

Unchiul Gino îl privi în ochi. 

— Nu insinuez nimic. Aștept. În curând însă am să-mi spun 
cuvântul. Când voi avea certitudinea. 

Obrazul lui Joe se împurpură de mânie. Se repezi asupra 
unchiului Gino și-l înșfăcă de reverul hainei. 

— Spune tot, scrâșni el. Că de nu... 

— Joe! strigă Don Serafino, ridicându-se în picioare. Joe! 

Dominat de tonul poruncitor al șefului său, Joe dădu drumul 
hainei unchiului Gino. Ironic, unchiul Gino suflă peste rever, ca și 
când ar fi vrut să-și scuture un fir de praf, apoi îl scutură cu 
degetele. 

Gestul său de autoritate îl costase pe Don Serafino un efort 
considerabil. Gheara din piept se strânse și mai mult. Gâfâind se 
lăsă în jeţ. 

— Și transportul de stupefiante? întrebă el după ce își mai 
reveni. 

Don Calo se întoarse spre Mircea. 

— Sper, Vincenzo, că și transportul acesta va fi tot atât de 
bogat ca și cel de luna trecută. 

— Ştiţi bine că mie îmi place să lucrez în stil mare, zise 
Mircea. 

Don Calo scoase din buzunar o batistă în care scuipă fără 
jenă. 

— Banii îi primeşti după ce sosește transportul. Cred că nu 
mai e nevoie să discutăm prețul... 

Mircea zâmbi condescendent. 

— Intenţionam să-l majorez. Dar pentru Don Serafino rămâne 
același. 

— Întotdeauna mi-a plăcut să lucrez cu Vincenzo, zise obezul. 
Nu e deloc meschin. 

— Vincenzo este un adevărat sicilian, spuse unchiul Gino, 
privindu-l cu simpatie. 

Don Serafino surâse palid. 


Deodată gheara din piept porni să-i sfâșie inima. Își încleștă 
mâinile și își lăsă capul pe birou. 

— Mi-e rău! bâigui el. Mi-e rău. 

— Joe, cheamă servitorul! porunci Don Calo. Să aducă 
valeriana. 

Joe se execută fără să stea pe gânduri. În altă situaţie n-ar fi 
îngăduit să i se dea ordin. Apărură servitorii. Don Calo se smulse 
din fotoliul său și chemă pe medicul casei. Transportară pe Don 
Serafino în dormitor. Îl culcară în pat și îl dezbrăcară. Sosi și 
doctorul Giuseppe Mangano. li administră o injecție cu digitalină. 

— Lucia! bolborosi Don Serafino. Lucia! Să vină Lucia! 

— Aduceţi-o, zise doctorul Mangano. Să-l liniștim. 

— Nicolo, unde e signorina Lucia? întrebă Don Calo pe unul 
din servitori. 

Nicolo ridică din umeri. 

— N-aș putea să vă spun, Don Calo. Poate Nina să știe. 

— Cheam-o, porunci obezul. 

Nina, camerista și confidenta Luciei, sosi degrabă. Era tânără. 
Avea ochi șireţi și vioi, ca de vulpe. După o scurtă șovăială, 
spuse că signorina Lucia se află la barul Kit-Kat cu un grup de 
prieteni. 

— Cine se duce după ea? întrebă Don Calo. 

Joe se scutură cu teamă. 

— Nu vreau să am de-a face cu Lucia. 

— Mă vedeţi pe mine umblând prin baruri? zise obezul iritat. 

— Mă duc eu, se oferi atunci unchiul Gino. Vincenzo, hai cu 
mine. Cred că numai dumneata ai să fii în stare s-o convingi. 

— De ce tocmai eu? se apără Mircea. 

— Nu te mai codi, zise unchiul Gino. O faci pentru Don 
Serafino. 

În mașină unchiul Gino îi spuse confidential: 

— Don Serafino n-o mai duce mult. Suferă și de cancer și de 
cord. Mă întreb cine are să-i urmeze... 

— Poate Joe, opină Mircea. Este tânăr, dinamic, autoritar. 

— AȘ! Foc de paie! Nici Don Calo nu e mai breaz. Nu vezi? Se 
îneacă în osânză. Intr-o zi are să-l lovească damblaua. 

Râse semnificativ. 

— Cred că dumneata ai fi cel mai nimerit, continuă el. 

Mircea făcu un gest negativ. 

— Nu aspir încă. 


— De ce nu? Moartea lui Don Serafino are să dezlănțuie niște 
lupte interne îngrozitoare... Mulţi îi jinduiesc locul. Numai câte 
„piese de 90” știu eu... Legăturile tale, Vincenzo, cu Orientul 
Mijlociu și cu Statele Unite te îndreptăţesc să aspiri la 
conducerea „Onoratei Familii”... Fiindcă veni vorba de Orientul 
Mijlociu, „Calipso” și-a anunţat sosirea la începutul săptămânii 
viitoare. Îmi permit să-ţi dau o povaţă, Vincenzo. Mărește-ţi 
pretenţiile. Urcă kilogramul de opiu la 5500 de dolari. Și să mai 
ceri ceva. Participarea directă la beneficiile rezultate din 
prelucrarea opiului. Elimină intermediarii, Vincenzo. Nu va fi 
greu să monopolizezi traficul de stupefiante european. Știu că ai 
legături cu Franţa și cu Elveţia. Adâncește-le. Și dacă ai nevoie 
de colaboratori, gândește-te la mine... Îmi placi, Vincenzo. Vreau 
să lucrăm împreună... 

Mircea îi mulțumi și îl asigură că-i va analiza sugestiile. 

— Am de gând să-mi reorganizez reţeaua europeană, spuse el 
luându-și rolul în serios. Regret că am fost nevoit să părăsesc 
Statele Unite. 

— Nimic nu e imposibil, zâmbi unchiul Gino, strângându-l 
afectuos de braț. 

Câteva minute mai târziu sosiră la Kit-Kat. Un portar galonat îi 
salută deferent. 

Intrară într-un vestibul căptușit cu oglinzi, coborâră o scară 
strâmtă acoperită cu mochetă roșie și ajunseră într-un hol, în 
care o fată cu fustă foarte scurtă vindea ţigări americane unei 
cete de băiețandri cu păr lung și haine scurte. 

Apariţia lui Don Gino și a lui Mircea urmaţi de un individ cu 
mutră fioroasă și cu mâinile afundate suspect în buzunarele 
vestonului făcu mare impresie. Tinerii se dădură la o parte. 

Unchiul Gino și însoțitorii săi intrară într-o încăpere joasă, 
luminată discret de lămpi multicolore. Un jaz de cinci persoane 
executa un sving în ritm infernal. Toate mesele erau ocupate de 
tineri. Un bărbat între două vârste însoţit de o fată acoperită cu 
bijuterii făcea notă discordantă. Pe platoul strâmt se frecau 
până la exasperare perechi ameţite de muzica gălăgioasă, de 
whisky și de marijuana. 

— Vite-o, zise unchiul Gino, arătând cu degetul spre marginea 
din stânga a platoului. 


Lucia dansa strâns îmbrăţișată de un tânăr cu o chică neagră 
și creaţă ca de zulus. Fata îl ţinea cu amândouă mâinile pe după 
gât. 

Unchiul Gino și Mircea se strecurară printre mese, apropiindu- 
se de platou. 

Lucia nu-i observă decât în clipa în care ajunseră lângă ea. 

— Lucia, vino acasă, zise unchiul Gino, cu voce tare. Don 
Serafino are nevoie de tine. 

— Serios? Nu mai spune! replică ea obraznic, continuând să 
danseze. 

Partenerul ei aruncă o privire neagră unchiului Gino. Era 
mijlociu de statură, dar avea umerii laţi și braţe vânjoase. 

— Haidem, Lucia!  stărui unchiul Gino, apucând-o de 
încheietura mâinii. 

Tânărul care o ţinea de mijloc îl izbi zdravăn cu cotul în 
coastă. Unchiul Gino icni și își trase mâna, ducând-o la locul în 
care fusese lovit. 

Lucia izbucni în râs. 

— Vezi, dacă nu-ţi ţii mâinile acasă, unchiule Gino? 

Râse și tânărul. 

În clipa aceea interveni Mircea. 

— Lucia, Don Serafino se simte rău, vrea să te vadă, spuse el 
domol. 

— Nu ţine! ripostă ea. Și nu mă mai plictisiţi. 

Tânărul se uită ameninţător la Mircea. 

— Bă... bastardule, vezi-ți de treabă sau vrei s-o încasezi și 
tu... 

Mircea îl ignoră. 

— Lucia, reluă el cu același ton blajin. O singură dată vorbesc 
cu frumosul. A doua oară te iau pe sus. 

Lucia se strânse și mai tare de tânăr. 

— Ce spui, Mário? 

— Să încerce, zise tânărul cu sfidare. 

— Cu plăcere, rosti Mircea, apucând-o fulgerător de mână și 
smulgând-o din brațele tânărului. Luat prin surprindere, acesta 
rămase uluit pe platou. 

— Dă-mi drumul! protestă Lucia. Mário! 

Precedat de unchiul Gino, Mircea o trăgea de mână, 
îndreptându-se spre ieșire. 


Mário făcu o grimasă de ciudă. Dintr-un salt de pisică 
sălbatică ajunse în spatele lui Mircea. Cu stânga îl înșfăcă de 
braţ, răsucindu-l cu fața spre el, iar cu dreapta îi proiectă un 
pumn. În aceeași clipă Mircea dădu drumul Luciei, prinse rapid 
cu mâna stângă pumnul tânărului, iar cu mâna cealaltă îl apucă 
zdravăn de încheietura brațului. Se răsuci instantaneu cu 
spatele spre Mario și-i făcu un tur de umăr, răsturnându-l peste 
cap. Tânărul se prăbuși cu spinarea pe parchet. Vru să se ridice, 
gemu și căzu iarăși. 

Dansatorii se opriră. 

Câţiva tipi de la mese se sculară în picioare. 

Mircea aruncă o privire circulară. 

— Mai poftește careva? întrebă agresiv. 

Privirile lui dârze, care nu prevesteau nimic bun, îi ţinură în 
respect. 

Fără să ţină seama de protestările Luciei, Mircea o apucă 
iarăși de mână și o trase afară din local. 

În mașină Lucia nu scoase un cuvânt. Încruntată, se uita pe 
geam. 

Își dădea seama că întâlnise un om care o domina. 

— Pe mine mă lași la hotel, unchiule Gino, spuse Mircea. 

Bătrânul îl privi cu simpatie. 

— Bine, Vincenzo... Știi, vreau să te felicit pentru figura de la 
bar. Arta asta de a te bate aș pune rămășag că ai învăţat-o la 
Saint Louis. 

Mircea zâmbi. Gândul îi zbura însă în altă parte... 

e 

A doua zi de dimineață, Mircea primi la Miramar vizita lui 
Salvatore Schira, secretarul personal al lui Don Serafino. 

Schira îl anunță că era așteptat neîntârziat la Palazzo Mauro. 

— Don Serafino se simte mai bine? întrebă Mircea cu 
prefăcută solicitudine. 

— Și-a revenit, slavă Domnului, spuse secretarul, făcându-și 
un discret semn al crucii. Vrea să vă vorbească. 

— În câteva clipe sunt gata. 

Se îmbrăcă la repezeală. 

Douăzeci de minute mai târziu ajunseră la Palazzo Mauro. 

Don Serafino îi aștepta în bibliotecă. Stătea adâncit într-un 
fotoliu. Picioarele îi erau acoperite cu un pled. 


Mircea avu impresia că are în față o mumie descărnată, care 
printr-o împrejurare stranie își regăsise suflul vieţii. 

Salută protocolar. 

— Ești omul miracolelor, Vincenzo, îl întâmpină Don Serafino, 
vorbind ușor gâfâit și uneori cu întreruperi. Șezi pe scaunul 
ăsta... lângă mine. Salvatore, poţi pleca. 

Secretarul se retrase. 

Mircea se așeză lângă bătrân. 

— Vincenzo, ești primul bărbat care... a reușit s-o 
îmblânzească pe Lucia. Ştii ce mi-a spus azi de dimineaţă?... Că 
îi ești simpatic... foarte simpatic. 

Don Serafino își lăsă capul în piept. Respiră anevoie, tuși. 
Închise ochii și avu o schimă ca și când l-ar fi săgetat o bruscă 
durere  lăuntrică. Apoi ridică iarăși privirile asupra 
interlocutorului. 

— Vă simţiţi rău, Don Serafino? întrebă Mircea. 

— Nu. Nu-i nimic. Ceva trecător... Și cum îţi spuneam... 

Izbucni iarăși într-o tuse seacă, pe care abia reuși să o 
zăgăzuiască. 

— Despre ce vorbeam... Ah, da, despre Lucia... E fată bună 
Lucia, dacă știi cum s-o iei. Eu nu m-am prea putut ocupa de ea. 
A rămas de mică fără mamă și urmările educaţiei primite de la 
guvernante se văd și azi... E voluntară, încăpăţânată aș putea 
să zic... l-a intrat în cap că e îndrăgostită de un student... de un 
mascalzone. Nu știu cum s-o scap de el. 

Mircea rămase gânditor câteva clipe, apoi rosti simplu: 

— O scap eu, Don Serafino. 

În ochii bătrânului licări o speranţă. 

— Crezi că ai să reușești? 

— Sunt sigur. 

— Cum ai să procedezi? Lucia e învățată să iasă în fiecare 
seară să petreacă, să danseze. Tu ești prea ocupat. 

— Am să găsesc timp. 

Don Serafino zâmbi. 

— Vincenzo, nu pot decât să-ţi mulțumesc. Ai îngăduinţa mea 
s-o însoțești peste tot. Te rog chiar... Îmi faci un serviciu 
inapreciabil. Îmi redai liniștea sufletească. Și de această liniște 
sufletească am nevoie acum mai mult ca oricând... 


Maserati-ul supersport a lui Mircea gonea pe Via Cavour 
îndreptându-se spre Via Roma. Acul kilometrajului oscila între 
șaizeci și optzeci de kilometri pe oră. Cele două mașini conduse 
de Paulo Gariano și Nico Gentile, în care se aflau oamenii din 
garda Luciei, urmăreau îndeaproape Maserati-ul. 

La volanul automobilului supersport, Mircea se simţea în 
elementul său. Conducea cu o adevărată voluptate. Joe Marcucci 
îi pusese la dispoziţie o mașină extraordinară. 

Lucia stătea pe bancheta din faţă, alături de Mircea și-l 
îndemna surescitată: 

— Mai repede! Mai repede! 

La gât îi strălucea o rivieră de diamante. Rochia presărată cu 
paillete reflecta toate reclamele luminoase care se fugăreau prin 
faţa ferestrelor. 

Se auzi fluieratul unui agent de circulaţie. Mircea nu micșoră 
viteza. 

— la-o la stânga, porunci Lucia. 

Mircea viră la stânga pe Via Roma în ciuda opreliștilor 
circulaţiei. 

Se auzi un nou fluierat. Mircea îl ignoră și pe acesta. 

Maserati-ul se angajă apoi pe Via Schioppetieri, o străduță 
îngustă cu case vechi și coti la stânga pe Via Calderai. 

— Ăsta se crede la New York, mârâi Paulo Gariano care abia 
reușea să se ţină de supersportul lui Mircea. 

— Pe străduțele astea întortocheate riscăm să ne frângem 
gâtul, bodogăni Tonino Rindone scuipând pe covorul mașinii. 

Luciei îi scăpărau ochii de plăcere. 

— Îmi place cum conduci, Vincenzo. Ador primejdiile, 
senzațiile tari... 

Mircea se uită în retrovizor. Încercările sale de a scăpa de cele 
două mașini ale gărzii se dovediseră infructuoase. 

— Pe Corso Tukery știu un local strașnic. Servește un Filmball- 
Cocktail fără seamăn în Palermo. Și are un jaz... 

— Cum ajungem acolo? 

— Faci pe prima la stânga și pe a doua la dreapta. 

— Perfect, zise Mircea. Dar mai întâi să scăpăm de cozile 
astea. Nu îmi face nicio plăcere să dansez sub ochii lor. 

Lucia bătu din palme: 

— Bravo! Nici eu nu-i pot suferi. Scapă de ei. De câte ori pot 
le joc festa. 


Mircea acceleră. 

Acul kilometrajului sări la o sută pe oră. Pe străduța strâmtă 
cauciucurile sfârâiau. 

Mircea apăsă pe levierul aruncătoarelor de fum. 

Din două țevi plasate în stânga și în dreapta eșapamentului 
țâșni un fum negru compact, care inundă aproape străduța. 

Maserati-ul viră apoi la stânga. 

Mircea deconectă aruncătoarele. 

Intrat în norul de fum care îi împiedică brusc vizibilitatea, 
Paulo Gariano opri în scrâșnet de frâne. Mașina lui Nico Gentile 
stopă la câţiva centimetri de primul automobil. 

Paulo scăpă o înjurătură. 

Tonino Rindone râse indecent. 

— Pun mâna în foc că ea i-a dat ideea, ca să rămână singură 
cu el. Cățeaua. leri cu studentul, azi cu Don Vincenzo. 

— Acum iar va trebui să răscolim orașul după ei... 

Lucia râdea cu hohote de stratagema încununată de succes a 
lui Mircea. 

— Am să-mi instalez și eu aruncătoare de fum la mașină. 

Apoi chiui voioasă: 

— Trăiască libertatea! 

Peste câteva minute, Mircea opri în faţa barului „Alhambra”. 

Deasupra intrării luminoase se aprindea și se stingea o 
reclamă luminoasă. Tubul fluorescent al literei „h” nu funcţiona. 

Intrară în localul arhiplin. Zeci de perechi se striveau pe ringul 
de dans în ritmul unui twist urlat din două saxofoane și două 
trompete. Bateria răpăia asurzitor. 

Un chelner care o cunoștea pe Lucia, le instală o masă lângă 
orchestră. 

— Nu vrei să mergem până la toaletă, Lucia, să te aranjezi 
puţin, propuse Mircea. 

— Bună idee, zise ea. 

Mircea o luă înainte spre a-i face loc prin mulţime. 

Fata pătrunse în salonașul rezervat femeilor, iar el în loc să 
intre la bărbaţi se îndreptă spre o cabină telefonică, instalată 
aproape de intrarea în bucătărie. Trase ușa după el. Răsfoi la 
repezeală anuarul telefonic, apoi formă un număr. 

În timp ce aștepta să i se răspundă vârf instinctiv mâna 
dreaptă în buzunar. Dădu peste fisa cu cap de mort. O scoase și 
o privi. 


— Alo! rosti Mircea. Reţineţi parola: „Moarte și Portocale”... 
e 

Camioanele înaintau cu precauţie pe drumul de ţară pietros, 
care șerpuia printre dealurile cu povârnișuri abrupte. 

Sub prelatele trase, lăzile cu ţigări de contrabandă erau 
zdravăn amarate. 

Când camioanele treceau peste hârtoape, lăzile scârțâiau, 
legănându-se. 

Şoferii conduceau cu mare atenţie. Deși noaptea era adâncă, 
foloseau cu zgârcenie farurile. Cele mai excesive măsuri de 
prudenţă nu erau de prisos. 

Giani Alessi, șeful transportului, stătea în primul camion lângă 
șofer și scruta bezna, pe care faza mică a farurilor abia izbutea 
să o risipească pe câţiva metri. 

Fuma calm. | se recomandase să fie cu ochii în patru. 
Carabinierii dădeau dovadă de la o vreme de o vigilenţă sporită. 
Procurorul șef Vittorio Ruggeri, numit de curând la Palermo, se 
arata a nu fi tocmai îngăduitor cu Mafia. Nici presiunile politice 
pe care anumite cercuri le făceau asupra sa nu-i schimbaseră 
atitudinea. 

Giani Alessi nu se prea sinchisea de intransigenţa noului 
procuror general. Mai văzuse el oameni de calibrul lui Ruggeri, 
care nu reușiseră să facă mare treabă. Unii muriseră victime ale 
unor providenţiale crize de cord sau ale unor accidente tot atât 
de providenţiale; alţii fuseseră transferați din Sicilia, mai înainte 
ca să fi putut lua măsuri contrarii intereselor Mafiei; majoritatea 
deveniseră treptat concilianţi, datorită unor intervenţii oculte, 
irezistibile. 

Giani Alessi efectuase numeroase transporturi fără să 
întâmpine neplăceri. Mai multe griji îi făceau oamenii lui Don 
Cirro, care în ultima vreme se arătau foarte agresivi. 

Mai aveau de parcurs zece kilometri până la Trapani. 

Intr-o casă albă de pe Via le Margherita îl aștepta Aura. Giani 
n-ar fi putut să trăiască fără Aura. Fără ea viața n-ar mai fi avut 
niciun rost. Aura... 

Deodată în fața camionului apărură niște mogâldeţe cenușii. 

— Carabinierii! rosti șoferul. 

— Ce? exclamă Giani trezit din visuri. 

Când îi văzu barând șoseaua, porunci scurt șoferului: 

— Dă-i drumul! La nevoie, treci peste ei! 


Conducătorul automobilului apăsă până la fund pe 
accelerator. 

Mașina se repezi printre carabinierii care se traseră la o parte 
spre a nu fi striviţi. Se auziră somaţii. Apoi câteva focuri de 
armă. 

— Înainte! Înainte! strigă Giani. 

Deodată, scăpă o înjurătură. În mijlocul drumului apăru un 
camion al poliţiei așezat de-a curmezișul. In stânga se ridica o 
stâncă alburie. În dreapta se deschidea o văgăună. 

Şoferul frână... 

Giani își încleștă pumnii până la sânge. 

În noaptea aceea nu avea să mai doarmă în braţele Aurei. 

e 

Soarele se apropia de zenit, când Mircea se trezi din somn. 
Dormise puţin și prost. Toată noaptea o petrecuse cutreierând 
localurile de noapte împreună cu Lucia. Zorile îi găsiseră într-o 
cameră de hotel din cartierul portului. Lucia se arătase extrem 
de calină, de drăgăstoasă. Îl asigurase că e ultima ei pasiune. 
Despre student nu mai suflase un cuvânt. 

O condusese la Palazzo Mauro, apoi se înapoiase la Miramar, 
dornic să se cufunde într-un somn adânc, reparator. În noaptea 
aceea făcuse treabă bună. 

Coșmaruri oribile îi tulburaseră însă somnul. Se deșteptase 
leoarcă de sudoare. În cameră domnea o zăpușeală sufocantă. 

Îndată ce cobori din pat, deschise larg ferestrele, puse în 
funcţie cele două ventilatoare din dormitor, apoi se vâri sub un 
duș rece. 

Un ciocănit brutal în ușă îl făcu să-și întrerupă brusc ocupaţia. 

leși de sub duș și își aruncă pe umeri un halat de baie. Se 
înapoie în dormitor și din sertarul noptierei scoase un pistol 
automat. Îi desfăcu piedica, apoi îl strecură în buzunarul 
halatului. De când se afla la Palermo, luase obiceiul să umble 
înarmat. Era mai cuminte și mai sigur. 

Bătăile în ușă fură reluate cu violenţă sporită. Se auzi vocea 
unchiului Gino: 

— Vincenzo! Vincenzo, băiatule! Ce-i cu tine? 

Mircea respiră ușurat. 

Descuie ușa apartamentului. Unchiul Gino dădea semne de 
mare agitație. 

— Ce e cu dumneata, unchiule? Poftește înăuntru. 


Bătrânul nu așteptă a doua invitaţie. Intră grăbit. 

— Vincenzo, mi-ai făcut-o! 

Pe Mircea îl trecu un fior. Își aminti brusc de conversaţia 
telefonică din ajun. Aflaseră ceva oamenii lui Don Serafino? 

Rosti cu cel mai nevinovat aer: 

— Ce-am făcut, unchiule Gino? 

— De ce m-ai lăsat să aştept atâta la ușă? Am crezut că te-au 
lichidat agenţii lui Don Cirro. 

Își scoase șapca și după ce își șterse cu o batistă albastră 
fruntea îmbrobonată de sudoare se așeză pe un fotoliu. 

— În dimineaţa asta numai de emoţii am avut parte. 

— Ce s-a întâmplat de ești atât de matinal? Cât e ceasul? 

— Matinal! E unsprezece și zece! 

— Și ce te frământă? 

— Azi-noapte, carabinierii au pus mâna pe camioanele cu 
țigări. La intrarea în Trapani. A cântat cineva. 

— Nu se poate, zise Mircea. 

— Ba uite că se poate, spuse unchiul Gino punându-și șapca. 

Mircea luă de pe masă un pachet de Pall Mall din care scoase 
o ţigară. Și-o aprinse cu gesturi sigure. 

— Să nu se întâmple la fel și cu transportul de stupefiante, 
rosti el cu afectată îngrijorare. 

— Nicio grijă, Vincenzo, zise unchiul Gino, ridicându-se din 
fotoliu. Nicio grijă. Până la asfinţitul soarelui, vinovaţii sau 
vinovatul, rosti el uitându-se fix la Mircea, își va primi 
pedeapsa... Va fi executat după indicaţiile mele. Nu ca la voi în 
America - pac și gata. 

Mircea înghiţi în sec. 

Își simţi deodată gura uscată. 

Se îndreptă spre dulăpiorul-bar și scoase o sticlă de Marsala și 
două pahare. 

Unchiul Gino ridică mâna. 

— Nu, mulțumesc. Azi nu beau. Până diseară, vreau să am 
capul limpede. La revedere, Vincenzo. 

Cu pași grei se îndreptă spre ușă... 

e 

Avionul Jet D.C.S. al companiei „Alitalia” avea plecarea de pe 
aeroportul Leonardo da Vinci din Roma la ora 17. 

Pasagerii își ocupau locurile. Personalul navigant se instalase 
la posturi. Peste câteva minute aeronava avea să-și ia zborul. 


La orele 23 și 15 minute urma să aterizeze pe aeroportul 
N'djili din Leopoldville. 

Ultimii călători  urcaseră pasarela, intrând în avion. 
Însoţitoarele de bord se pregăteau să închidă ușa exterioară. 

În aceeași clipă își făcu apariţia dinspre clădirea aeroportului 
două mașini ale poliţiei, urmate de un microbuz, care se 
îndreptau cu mare viteză spre avion, sunând din sirene. 

Comandantul de echipaj se uită mirat la pilotul secund. 

— Ce dracu s-a mai întâmplat? 

Automobilele opriră brusc lângă pasarelă. 

Patru carabinieri și trei bărbaţi în civil săriră din mașini și 
urcară în fugă treptele pasarelei. 

Peste câteva minute, coborâră, încadrând un grup alcătuit din 
doi bărbaţi în haine albe și din nouă fete tinere. 

Fetele făceau parte dintr-o trupă de dansatoare, ce plecau 
într-un turneu în Africa Centrală. 

Sub această firmă se ascundea - pare-se - o rețea de 
traficanţi de stupefiante care furnizau opiu amatorilor de beţie 
rece din Dakar, Lagos și Leopoldville. 

Arestările fuseseră efectuate în urma unui denunţ sub parola 
„moarte și portocale”, primit de poliţia din Palermo. 

e 

Michelotto se uita îngrozit la șenilele tractorului care venea 
spre el. 

Era legat fedeleș și îngropat în pământ până la mijloc. 

Tractorul se apropia inexorabil. Metru cu metru. Șenilele 
înaintau scurmând pământul uscat, amestecat cu sfărâmături de 
piatră. Scrâșnetul lor metalic făcea să i se încrânceneze pielea. 
Ochii îi ieșiră din orbite. Mâinile încercau zadarnic să se 
elibereze din încleștarea pământului. 

Michelotto se zbătea ca o pasăre prinsă în laţ. Broboane de 
sudoare fierbinţi i se scurgeau pe frunte, pe obraz, pe gât. Se 
zvârcolise cu atâta deznădejde, încât frânghia începuse să-i 
intre în carne. 

Răcni. Un răcnet gutural de fiară încolţită care-și simte 
sfârșitul. Avea senzaţia că trăiește un vis urât. Poate că se va 
trezi. 

Tractorul se apropia necontenit. 

Zalele șenilelor aduceau cu niște gheare care se deschideau 
gata să-l apuce. 


Michelotto urlă iarăși. Cuprins de nebunie își înfipse dinţii în 
buza de jos. Sângele ţâșni începând să se prelingă pe bărbie. 
Gâfâind, aruncă o ultimă privire în jur, căutând zadarnic 
salvarea. 

Șenilele se apropiau. 

Un metru. Și încă un metru. 

Tractorul se mărea, luând proporţii gigantice. 

Michelotto făcu o ultimă sforțare. Frânghia însă nu cedă. Apoi 
nu mai făcu nicio mișcare. 

Șenila din dreapta îl lovi în plin peste faţă. Îl împinse pe spate 
frângându-i șira spinării, apoi îl strivi, amestecându-i carnea, 
oasele și sângele cu ţărâna și cu bucăţile de piatră... 

Sentința „Onoratei Familii” fusese executată. 

e 

În patul său Empire, împodobit cu grifoni și vulturi de bronz, 
Don Serafino trăgea să moară. Pielea galbenă ca pergamentul 
se lipise de oase. Din obrajii palizi se scurseseră parcă ultimele 
picături de sânge. Pleoapele străvezii îi acopereau ochii adânciţi 
în orbite. Așa cum zăcea cu mâinile întinse de-a lungul corpului 
descărnat aducea cu un cadavru. 

Doctorul Mangano stătea la căpătâiul muribundului. Îl privea 
cu milă și în același timp cu oarecare curiozitate. Murea cel mai 
de vază client al său. 

Abia îi luase pulsul. Sfârșitul lui Don Serafino era inevitabil. 
Agonia va mai dura poate câteva ore. Zorile însă nu-l vor mai 
prinde în viață. 

La picioarele patului stătea Lucia cu mâinile în poală. Veghea 
nemișcată ca o statuie. Ochii îi erau lipsiţi de expresie. 

„Ce gânduri or fi trecând prin capul acestei fete?” se întreba 
doctorul Mangano. 

O călugăriţă îngenuncheată în faţa unui triptic florentin 
luminat de o candelă aprinsă, se ruga profirând printre degete 
un șirag de mătănii. 

Doctorul Mangano, Lucia și călugărița așteptau sfârșitul lui 
Don Serafino. 

Același deznodământ îl așteptau și căpeteniile mafiote, care 
vegheau în biblioteca alăturată. Se aflau acolo, oarecum în 
ordinea importanţei, și Don Calo Castiglione, gras, trandafiriu, 
măreț în fotoliul său ca un împărat roman pe tron, și Joe 
Marcucci, încruntat, bănuitor, nervos și Mircea - alias Vincenzo 


Genovese, recules, pătruns de importanța momentului, așa cum 
i se cuvine unei autentice „piese de 90”, și unchiul Gino, calm, 
stăpân pe sine, ironic. Mai erau de faţă încă cinci indivizi, unii 
vârstnici, alţii mai tineri, dar toţi egal de gravi și de tăcuți. 

Fum gros de țigară plutea în straturi alburii, în încăperea 
luminată, doar de lampa cu abajur de pe birou și de cele două 
aplice din dreapta și din stânga căminului de marmură. 

Pe o măsuţă erau aliniate câteva sticle cu vin sau cu whisky, 
pahare și o tavă de biscotti. 

Jețul lui Don Serafino era gol. 

Toţi știau că jețul acesta avea să fie ocupat în curând de 
altcineva. Atât de mare era însă autoritatea lui Don Serafino, 
încât nici acum în preajma morţii lui nu îndrăzneau să-i 
desemneze succesorul. In sânul „Onoratei Familii” căpeteniile se 
alegeau după legi imuabile, pe care nimeni nu se gândea să le 
conteste. Cu Don Serafino se proceda însă altfel. El însuși își 
desemnase urmașul printr-un testament care avea să fie 
deschis numai la patruzeci și opt de ore după ce va trece în 
lumea drepţilor. Până atunci un triumvirat alcătuit din Don Calo, 
Joe Marcucci și unchiul Gino avea să gireze conducerea întregii 
organizații. 

În cercul intimilor lui Don Serafino se spunea că și Vincenzo 
Genovese avea sorţi să fie investit cu autoritatea supremă. 
Energia, modestia și totodată discreţia lui plăcuseră lui Don 
Serafino. Ceva mai mult, Vincenzo fusese singurul în stare s-o 
îmblânzească pe Lucia. 

Ușa se deschise și Salvatore Schira, secretarul lui Don 
Serafino, apăru cu o mapă de corespondenţă și cu un teanc de 
jurnale, pe care le așeză pe birou. 

— Ce mai spune presa? îl întrebă Don Calo, mângâindu-și 
bărbia. 

Secretarul se uită încurcat la Mircea: 

— Ziarele din Roma reproduc o fotografie a lui Don Vincenzo. 

Mircea se ridică brusc de pe scaun. 

— Ce fotografie? 

Drept răspuns, Salvatore îi prezentă un jurnal, care inserase 
pe prima pagină un instantaneu luat în holul hotelului Miramar. 
Mircea era fotografiat din profil. Orbit de strălucirea flash-urilor 
se strâmba tocmai, oferind o fizionomie care se asemăna destul 
de aproximativ cu fizionomia lui. O identificare după acest 


instantaneu ar fi fost anevoioasă, dar nu imposibilă. Textul de 
sub fotografie era laconic: „Gangsterul Vincenzo Genovese a 
debarcat la Palermo. Interpolul îl urmărește pentru o serie de 
crime săvârșite în Statele Unite”. 

Jurnalul la care Mircea se uita consternat trecu apoi din mână 
în mână. Pe toţi cei de faţă îi fulgerară același gând. 
Inscăunarea lui în fruntea organizaţiei era compromisă. O 
căpetenie a Mafiei trebuie să fie o personalitate deasupra 
oricăror suspiciuni, cu o autoritare necontestată și care să poată 
apare cu fruntea sus alături de corifeii politici ai Siciliei. 

Și candidatura lui Joe Marcucci părea compromisă. Arestarea 
traficanţilor de stupefiante pe aeroportul din Roma risca să-l 
atragă într-o afacere murdară cu regretabil răsunet. 

Don Calo și unchiul Gino păreau să rămână marii favoriţi 
datorită nu numai eminentelor servicii aduse organizației, cât 
mai ales discreţiei cu care știuseră să-și camufleze până atunci 
activitatea. 

Se știe că Joe nu va ceda fără luptă. Însetat de putere nu va 
șovăi să declanșeze cele mai sângeroase frământări în sânul 
Mafiei, spre a-și impune autoritatea. Dar nici Don Calo nu se va 
lăsa mai prejos. Unchiul Gino era socotit cel mai puţin 
primejdios în această privinţă. 

Secretarul scoase din mapă textul unei telegrame cifrate, pe 
care o prezentă - după o scurtă ezitare - lui Don Calo. 

— Adu-mi cifrul! spuse Don Calo. 

li plăcea să-l folosească personal. 

După ce Salvatore îi aduse cifrul, trecu fără jenă la biroul lui 
Don Serafino și începu să traducă telegrama. 

— Transportul cu stupefiante sosește mâine noapte, spuse el. 
Oamenii dumitale, Joe, sunt gata să intre în dispozitiv? 

Joe mormăi fără entuziasm: 

— Sunt gata. 

Don Calo îl privi lung. 

— În ultimul timp ai întâmpinat câteva eșecuri. Ca să nu se 
mai repete, cred că ţi-ai luat măsurile de rigoare... 

— Îmi cunosc atribuţiile, zise Joe, înțepat. 

— Nu mă îndoiesc, replică, fără să se tulbure, Don Calo. Te 
previn însă că transportul acesta de stupefiante este de o sută 
de ori mai valoros decât ţigările de contrabandă de acum două 


zile. Și la Traponi și la Roma am înregistrat insuccese care pot 
avea urmări grave... 

— În mijlocul nostru se află trădători, care își vor primi 
neîntârziat pedeapsa, zise Joe. Eșecurile de la Traponi și de la 
Roma sunt datorate unor denunțuri anonime... Oamenii mei de 
la poliţie mi-au suflat ceva la ureche... 

Joe începu să-și frece nervos mâinile. 

— Însă pe nemernic am să-l descopăr foarte curând, adăugă 
el, aruncând o privire amenințătoare în jur. 

— Îmi îngăduiţi să asist și eu la debarcarea stupefiantelor? 
întrebă placid unchiul Gino. 

— Vrei să mă controlezi? zise bătăios Joe. 

— De ce nu? interveni Don Calo. Organizaţia are drept de 
control și de cenzură asupra tuturor membrilor ei fără excepţie. 

— Vreau să te secondez, Joe, spuse unchiul Gino cu modestie. 
Cred că mă autorizezi, Vincenzo, să asist la această operaţie? se 
adresă el lui Mircea. 

— Orice sprijin e bine venit, zise Mircea neutru. 

Ştia că în afacerea asta îi revenea un rol foarte important. 
Teoretic, el era stăpânul întregului transport. 

Don Calo se întoarse spre un bărbat chel și gras, care se 
servea cu un pahar de Marsala. 

— După debarcare, opiumul va fi transportat pe căile normale 
la fabrica dumitale, Don Girolamo. Te-aș ruga să grăbești 
operaţia de prelucrare. Avem nevoie urgent de heroină pentru 
Statele Unite. Portocalele de ceară sunt gata? 

— Patru mii așteaptă să fie injectate cu heroină. Alte trei mii 
vor fi gata în câteva zile, zise chelul. 

— Foarte bine, spuse Don Calo. 

Își îndreptă privirile spre un bătrânel cu aer de pensionar 
inofensiv, care dormita într-un fotoliu. 

— Don Mule! îl strigă Don Calo. 

Bătrânelul deschise ochii. 

— He! Ce e? 

Don Mule era unul dintre cei mai mari proprietari de livezi de 
portocale din nord-vestul Siciliei. 

— Poţi să-mi pregătești trei vagoane de portocale pentru 
Marsilia? întrebă Don Calo. 

— Și patru, zise Don Mule. 


— Oamenii dumitale să fie foarte atenţi când vor băga 
portocalele de ceară în lădițele cu portocale veritabile... 

Bătrânelul închise iarăși ochii. 

— Bine, bine. Oamenii mei își cunosc meseria. Dumneata, Don 
Calo, să ai numai grijă de vamă. Data trecută era să avem 
neplăceri. 

— A fost un agent nou, spuse Don Calo. Dar de atunci s-a dat 
pe brazdă. 

— Debarcarea o faceţi tot la Castellamare? întrebă Don Mule. 

— Tot. Între Scapello și Punta della Craperia Grande, zise 
unchiul Gino. Vii și dumneata cu noi, Don Mule? 

— Expediţiile astea nu mai sunt potrivite cu vârsta mea, 
spuse bătrânelul. Asta e treabă pentru tineri. Don Vincenzo 
merge? 

— Merge, cum să nu meargă, zâmbi unchiul Gino, uitându-se 
patern la Mircea. Opiumul este al lui. 

În același moment se deschise ușa dormitorului. 

Doctorul Mangano apăru în prag. 

— Don Serafino a murit, spuse el simplu. 

Din dormitor se auzeau hohotele de plâns ale Luciei. Moartea 
lui Don Serafino o trezise la realitate... 

e 

Nori grei se fugăreau pe cerul de păcură. Marea se agita ca o 
bătrână arțăgoasă. Valurile se umflau asemenea unor dealuri 
mişcătoare, pornind la asaltul țărmului. Apele spumoase se 
zdrobeau de stânci. Peste întinderile necuprinse ale mării, se 
așternuse o imensă cuvertură de spumă albă-verzuie. Vântul 
năprasnic pulveriza crestele valurilor, ridicând în văzduh perdele 
împletite parcă din stropi minusculi de apă, care împiedicau 
vederea. 

Nava „Calypso” sub pavilion sirian, se oprise în largul golfului 
Castellamare și aștepta bărcile pescărești cu motor care aveau 
să execute transbordarea încărcăturii de stupefiante. Spre a se 
menţine pe loc, în ciuda vijeliei care sufla spre țărm, 
comandantul își plasase astfel nava încât să primească vântul 
din prova și din travers. Această poziţie dezavantaja bărcile care 
s-ar fi alipit flancurilor lui „Calypso”, căci rămâneau expuse în 
permanenţă suflului puternic al furtunii. 

Aproape de miezul nopţii bărcile pescărești sosiră la locul de 
întâlnire. În pofida condiţiilor grele pe care le crea marea foarte 


montată, transbordarea începu să fie executată fără întârziere. 
Personalul navigant al bărcilor dădea dovada de o adevărată 
măiestrie. Se lucra cu multă tragere de inimă, pentru că plata 
era excepţională. Joe Marcucci, care dirija personal operaţia, se 
pricepea să-și stimuleze subalternii. Pierderile în oameni și 
materiale erau inevitabile. Trei lăzi cu opium se sparseră în 
timpul coborârii de pe vapor. Vijelia le plesni de babordul navei, 
făcându-le ţăndări. Alte două lăzi scăpară în mare în timp ce 
erau încărcate în bărci. Un om luat de un val fu strivit între 
ambarcaţiunea sa și pereţii de fier ai vaporului. 

Aproape de ora trei debarcarea luă sfârșit. 

Joe Marcucci supraveghease operaţia de pe țărm. Urmărise 
îndeaproape transportul lăzilor din bărci pe plajă și de acolo în 
camioanele care așteptau sus pe marginea falezei. Incheierea 
cu succes a acestei acțiuni avea să atârne greu în balanța 
alegerii sale în fruntea organizaţiei. Fără să ţină seama de 
primejdii, dirija personal transportul lăzilor. Era văzut când jos 
pe plajă, când sus pe faleză, când umblând fără teamă pe 
cărările primejdioase care se strecurau printre hăurile falezei. 

Unchiul Gino îl urma ca o umbră. Joe îi simţea prezența și 
fierbea ca un vulcan gata să erupă. 

Sus pe faleză aștepta Don Calo. Adăpostit într-un fort ruinat, 
rămas de pe vremea angevinilor, urmărea ca un generalissim de 
la postul său de comandă desfășurarea acţiunii. 

Lucky Balestrere, omul său de încredere, stătea pe faleză și îi 
comunica prin radio mersul acţiunii. 

În jurul orei trei se deschiseră băierile cerului și din înălţimi 
porni să se reverse potopul. Descărcările electrice se succedau 
fără întrerupere, făcând să vuiască văzduhul. 

Ultimele lăzi erau încărcate în camioane. Joe și unchiul Gino 
stăteau pe marginea falezei. La lumina fulgerelor puteau să 
vadă și plaja înţesată de oameni, și marea care se frământa 
printre stânci, și camioanele, și ruinele fortului, care se profilau 
pe cerul incendiat. 

Joe se uită la ceasul său brățară. 

— Într-un sfert de oră plecăm la Palermo, spuse el lui Ricco 
Chifalo, unul dintre adjuncţii săi. 

Unchiul Gino râse satisfăcut. 

— Am făcut treabă bună, adăugă el. 


— Având în vedere dificultăţile întâmpinate, va trebui să-i 
cerem lui Vincenzo să reducă prețul opiumului, zise Joe. 

— De bună seamă, replică unchiul Gino. De bună seamă, 
Vincenzo e om de înțeles. 

Acalmia care permisese acest schimb de păreri se încheie cu 
o cascadă de descărcări electrice, care făceau să se cutremure 
văzduhul. 

În răstimpul dintre două bubuituri se auzi glasul excitat al lui 
Ricco. 

— Unde e Don Joe? Acum câteva clipe a fost lângă mine. 

— Să nu fi făcut un pas greșit și să fi căzut de pe faleză! 
exclamă alarmat unchiul Gino. 

Ricco o luă la fugă pe cărare în jos. 

Unchiul Gino se îndreptă spre fort. Umbla cu precauţie pe 
cărarea care șerpuia pe marginea dinţată a falezei. Nu voia să 
împărtășească soarta lui Joe, care căzuse desigur în mare de la 
peste treizeci de metri înălțime. 

La picioarele fortului îl zări pe Mircea însoțit de Salvatore 
Schira. 

Neobservat de aceștia, intră în fort. Străbătu o sală în care 
pălăriile creșteau până la genunchi și urcă o scară cu trepte pe 
jumătate mâncate de intemperii, care ducea într-un turn 
dărâmat în parte. Acolo, într-un fel de încăpere, care servise pe 
vremuri drept post de observaţie, stătea Don Calo și se uita 
afară printr-o largă spărtură în zid. 

La apariția unchiului Gino, se întoarse spre acesta. 

— Ei? Cum au mers treburile? 

— Perfect! zise unchiul Gino. Perfect! Se pare numai că Joe a 
căzut de pe faleză... 

Don Calo își țţuguie cu afectată supărare buzele grase. 

— Ttt-ttt-ttt, ce nenorocire! 

Unchiul Gino se apropie de el. 

— Vasăzică putem pleca? zise Don Calo. 

— Putem pleca, sigur că putem pleca, rânji unchiul Gino. 

Deodată își înfipse mâinile în gâtul gras al lui Don Calo și 
începu să strângă. Degetele lui de oțel se încleștară ca o 
menghină în carnea roză și moale care înconjura ca o coleretă 
grumazul lui Don Calo. Ochii lui Don Calo ieșiseră din orbite. Cu 
mâinile-i scurte și grase bătu spasmodic aerul. Apoi căzu în 
genunchi. Unchiul Gino îl împinse spre deschizătură. In aceeași 


clipă, unchiul Gino simţi o izbitură cumplită în ţeastă. Ochii i se 
împăienjeniră. Dădu instinctiv drumul lui Don Calo. Apoi în jurul 
lui se făcu întuneric... 

Când își reveni, era întins pe jos și legat fedeleș... 

Auzea confuz un glas care vorbea cu însuflețire. Tâmplele îi 
zvâcneau. Apoi glasul se limpezi, devenind inteligibil. Recunoscu 
vocea lui Balestrere, omul lui Don Calo. 

— L-am văzut cu ochii mei când l-a îmbrâncit pe Joe, 
aruncându-l de pe faleză. Apoi l-am urmărit. Voiam să văd ce 
are de gând să facă. Când am băgat de seamă că trece pe lângă 
Don Vincenzo și pe lângă Salvatore, ferindu-se să le atragă 
atenţia, am înţeles că pune ceva la cale. Nu mi-am închipuit 
totuși că avea de gând să vă ucidă, Don Calo. 

Don Calo își recâștigase calmul. 

Cu degetele lui albe și grase își masa ușor grumazul. 

— De mult îl supravegheam și eu, spuse el, uitându-se cu 
dispreț la unchiul Gino. El a pus la cale fotografierea lui 
Vincenzo, ca să-l compromită. A vrut să mă ucidă și pe mine ca 
să scape de orice concurenţă și să ocupe astfel fără opoziţie 
scaunul rămas liber prin moartea lui Don Serafino. Mă întreb 
dacă nu tot el i-a făcut de petrecanie și lui Don Serafino, 
otrăvindu-l. Am să ordon autopsia cadavrului. Poate că și 
denunţurile din ultima vreme sunt opera lui. Am să aflu... 

Se întoarse spre Lucky Balestrere. 

— Fă-ţi datoria, Lucky! 

Vocea lui Don Calo era rece, necruțătoare. 

Lucky scoase din buzunarul hainei un brici. 

Unchiul Gino gemu. Știa ce-l așteaptă. Se uită la cercul de 
oameni care-l înconjurau. Văzu numai figuri întunecate, 
dușmănoase. Erau acolo și Vincenzo și Salvatore și Ricco și 
Antonio și mulți alţii... 

Vincenzo părea cel mai emoţionat. 

Lucky se plecă asupra unchiului Gino. Desfăcu briciul. 

— Nul!... Nu!... se zbătu unchiul Gino. Blestemaţilor!... 

Apoi urlă gutural, făcând să răsune încăperea. Cu două 
mișcări iuți, Lucky îi crestase ochii. Sângele ţâșni în toate 
părţile. Îi reteză apoi urechile. 

— Și acum limba, porunci Don Calo. Cine e orb, surd și tace 
trăiește o mie de ani în pace, rosti el ironic. 


Mircea se întoarse cu spatele. Nu era în stare să mai asiste la 
scena atroce care urma. Nu văzu cum oamenii lui Don Calo 
deschiseră cu forța gura încleștată a unchiului Gino, nici cum îi 
scoaseră limba din gură și nici cum i-o secţionară de la 
rădăcină... 

Unchiul Gino leșinase. 

— Dezlegaţi-l și lăsaţi-l aici, porunci Don Calo. Dacă scapă cu 
viață după sângerarea asta, să fie de exemplu tuturor acelora 
care ar fi ispitiţi să-i urmeze pilda. 

De afară se auziră deodată împușcături, strigăte, înjurături. 

Un om intră în fugă. 

— Don Calo, suntem înconjurați de carabinieri. Ai noștri 
rezistă. Auziţi!... 

Rafalele de împușcături se întețeau. 

Don Calo aruncă o privire furioasă asupra celor din încăpere. 

— lar am fost trădaţi. Mâine însă aflu eu cine e trădătorul. 

Porni grăbit spre scară. 

— Cunosc eu un drum pe unde putem ieși din încercuire, zise 
Lucky. In dosul ruinelor se deschide un tunel săpat în stâncă, pe 
vreo două sute de metri. L-am străbătut adeseori. 

Don Calo și oamenii săi coborâră grăbiţi scările. 

Mircea rămase intenţionat în urmă. Sosise momentul să-și 
scoată masca și să se predea carabinierilor. Făcuse destule 
servicii poliţiei. Denunţul acesta din urmă scoase din circuit o 
mare cantitate de stupefiante destinată să intoxice mii de 
oameni. 

Rămăsese singur cu unchiul Gino, care zăcea într-o băltoacă 
de sânge în mijlocul încăperii. 

leși fără să se mai uite în urmă. 

Când ajunse jos, Don Calo și însoțitorii săi dispăruseră. 

După un zid dărâmat în parte, se iviră doi carabinieri. Mircea 
ridică braţele. 

— Om bun, rosti el, ieșind în întâmpinarea carabinierilor, om 
bun... 

— Parola! strigă primul carabinier. 

— Moarte și portocale! răspunse Mircea. 


